Kik vagyunk? III.
Egy Istent imádó gyülekezet vagyunk
Zsolt 100:1–5
Lekció: Jelenések 4:1–5:14

Férfiként mindig csodáltam a háziasszonyok hatékonyságát a takarításban. Feladatok, amelyek egy férfit gondolkozásra késztetnek, és komoly kihívás elé állítanak, számukra olyan egyszerűnek és gyorsnak tűnnek. Egy idő után észrevettem, hogy az egyik titka a háziasszonyoknak, hogy a ténykedésükben egy meghatározott rendet követnek. Az egyes tevékenységek egymásra épülnek. Nem mindegy mit és hol raksz el, mikor jön a porszívózás vagy a törölgetés. Van egy fontossági sorrend, ami nem mindig egyértelmű a szemlélődőnek. Ám pont ezért lehet a takarítás rövid idő alatt is hatékony.
Hasonló a helyzet egy gyülekezet életével. Van – lennie kell! – egy fontossági sorrendnek a gyülekezet életében, gyakorlatában. Azt mondtuk, hogy a legfontosabb, hogy egy keresztyén gyülekezet vagyunk: számunkra az életet a Jézus Krisztussal való kapcsolatban van. Ezután beszéltünk arról, hogy egy Szentírásnak alávetett gyülekezet vagyunk – hiszen, amit hiszünk és gyakorlunk, annak a Szentírásból kell származnia. Ez az alap, amiből kiindulunk, amihez visszatérünk, ami alapján vizsgáljuk magunkat. 
De mi jön ezután? Mit kell a fontossági sorrendben előre helyeznünk a gyülekezetünkben? Valószínűleg a válaszommal meglepek némelyeket – ugyanis azt gondolom, hogy nagymértékben arról kellene ismerjenek minket, hogy egy Istent imádó gyülekezet vagyunk. Hadd álljon itt egy idézet John Pipertől:
„A misszió nem az egyház végső célja. Az istentisztelet az. A misszió azért létezik, mert az istentisztelet nem általános. Az istentisztelet a legvégső dolog, nem a misszió – azért, mert Isten a legvégső, és nem az ember. Amikor e világ elmúlik, és a megváltottak megszámolhatatlan milliói arcukra borulnak Isten trónja előtt, a misszió már nem lesz többé. Az egy ideiglenes szükség. Az istentisztelet azonban örökre megmarad.”[footnoteRef:2] [2:  John Piper (2010): Let the Nations Be Glad!: The Supremacy of God in Missions, 3rd ed., Baker Academic, a division of Baker Publishing Group, 15.] 

Talán nem is nagyon kell beszélni arról, hogy milyen fontos a misszió, Krisztus örömhírének eljuttatása másokhoz. És az istentisztelet, a mi istentiszteletünk még ennél is fontosabb lenne? Ez mindenképpen egy olyan gondolat, amin érdemes kicsit rágódni. Nem azért, hogy visszavegyünk az evangelizálásból (épp ellenkezőleg!). Hanem azért, hogy sokkal komolyabban vegyük a mi gyülekezeti istentiszteletünket. Hívjuk ehhez segítségül a 100. zsoltárt![footnoteRef:3] [3:  A zsoltár kapcsán segítséget jelentett Joseph Pipa írása, Joseph A. Pipa Jr: The Purpose of Worship, in: Joseph A. Pipa Jr. and C. N. Willborn (szerk.): The Worship of God, Christian Focus, 2005.] 

Textus: Zsoltárok 100:1–5
Az istentisztelet „kötelessége”
Ez a zsoltár bővelkedik felszólításokban: ujjongj! Szolgáljatok! Menjetek elé! Ezek az igék Isten imádásához kapcsolódnak. A Biblia felszólít Isten imádására, és nemcsak ezen a helyen. A legátfogóbb képet az Efézusi levél adja: 
„Áldott az Isten, a mi Urunk, Jézus Krisztus Atyja, aki megáldott minket minden lelki áldással a mennyekben, a Krisztusban. Mert kiválasztott minket őbenne a világ teremtetése előtt, hogy szentek és feddhetetlenek legyünk őelőtte. Szeretetében előre elhatározta, hogy fiaivá fogad minket Jézus Krisztus által, akaratának tetszése szerint, kegyelme dicsőségének magasztalására, amellyel megajándékozott minket a Szeretettben.” (1:3–6)
A mi életünk célja az istentisztelet. Azért választott ki minket Isten a világ teremtése előtt, azért határozta el előre, hogy Jézusban fiaivá fogad, hogy magasztaljuk az ő kegyelmét és dicsőségét. Miért vagyunk ezen a világon? Miért vagyunk Isten gyermekei? Azért, hogy Istent imádjuk. 
Sokaknak ez a gondolat furcsának hathat. Hát ilyen lenne Isten, aki azért teremt minket, hogy aztán őt dicsérjük? Ám ha fennakadunk ezen, azért tesszük, mert emberi módon gondolkozunk, és nem értjük igazán, kicsoda Isten. Isten az alkotója és az ura mindennek, ami ebben a világban van. Ő az abszolút mérce: nincs nála nagyobb hatalom. Az ő bölcsessége határtalan, szeretete kikutathatatlan. Ha Isten a legnagyobb jó, akkor vajon mégis ki mást kellene dicsérnünk? A mi eszünket, eredményeinket, amelyek porszemekké törpülnek Isten mellett? Ha teremtmények vagyunk, akkor egyúttal alárendeltek is: annak a hatalmas Istennek a szolgái, aki megalkotott és mindeddig a mai napig életben tartott minket.
Istent imádni tehát szükségszerű. Ám sokan a keresztyének közül azt mondják, hogy az istentisztelet az alapvetően az életünkről, tetteinkről, mindennapjainkról szól – nem pedig egy vasárnapi óráról. Igaz, a Szentírás szót ejt erről is: az egész életünket Istennek kell adnunk, mint okos istentiszteletet (Róm 12:1). Azonban ez a zsoltár nem erről beszél. Figyeljétek meg, hogy a zsoltáros többes számban beszél: nem egyéneket, hanem Isten egész népét hívja. Azután a helyszín is konkrét: Isten kapuiról és udvarairól beszél, ami egyértelműen a jeruzsálemi templomra, mint az istentisztelet helyére utal. Végül az említett tettek is – hálaadás, dicséretek, áldjátok nevét (100:4) – egyértelműen egy közös istentiszteletre utalnak.
Ez a zsoltár tehát, szeretett gyülekezet, azzal szembesít, hogy Istent imádni közösen és rendszeresen kötelességünk. A mai napon nem azért gyűltünk össze, mert így szoktuk. Nem is azért csupán, mert ezt szeretjük és jó a lelkünknek. Hanem azért, mert engedelmeskedünk Istennek. Ő szólít minket, ő parancsolja azt, hogy dicsérjük is imádjuk őt. A vasárnapi istentiszteletünk nem csupán egy mellékhajtás a keresztyén életben. Nem csupán egy függelék életünk feldíszített karácsonyfáján. Hanem a fa maga, életünk célja. Azért élünk, hogy életünkben Isten legyen az első helyen. Hogy leszállítsuk magunkat a trónról, és az Urat ültessük arra. Hogy körülötte forogjunk, neki éljünk, neki örüljünk, és örömmel dicsérjük őt.
Ha ezt nem teszed, ha nem vagy még keresztyén, akkor ezzel megsérted és haragra ingerled a Teremtődet. Ez az első és legnagyobb vétked, hogy nem dicsőíted őt Istenként, és nem adsz hálát neki (Róm 1:21). Súlyosabb bűn ez a paráznaságnál vagy az erőszaknál (Mát 11:20–24). Isten most arra hív téged, hogy bánd meg bűnödet, és higgy Jézus Krisztusban!
[bookmark: _GoBack]Ám nem hagy ez az ige nyugodni minket, keresztyéneket sem. Kálvin azt írja, hogy itt a próféta „arra hív fel minden embert, hogy gondolja át életét, és hagyjon fel azzal, hogy elrabolja Istentől a nevét illető tiszteletet.”[footnoteRef:4] [4:  John Calvin and James Anderson, Commentary on the Book of Psalms, vol. 4 (Bellingham, WA: Logos Bible Software, 2010), 83.] 

Az istentisztelet mikéntje
De hogyan tiszteljük Istent? Nézzük meg azt a három felszólítást,[footnoteRef:5] amelyet a zsoltáros elénk hoz.  [5:  A három felszólítás az ujjongj (1. v.), szolgáljatok és menjetek eléje (2. v.). A 4. versben előforduló „menjetek be kapuin” a korábbi „menjetek eléje” szinonimája. Hasonlóan az „adjatok hálát, áldjátok nevét!” (4. v.) a „szolgáljatok” párhuzama. Ezen kívül még egy felszólítás van, a „tudjátok meg” a 3. versben. Ez azonban inkább az istentisztelet miértjére ad választ, hasonlóan az 5. vershez, mintsem egy konkrét istentiszteleti cselekedetre szólítana fel.] 

Szolgáljatok! Az istentisztelet szolgálat. Az itt használt szót általában a rabszolgák vagy a bérelt napszámosok munkájára használták. A zsoltáros arra emlékeztet, hogy az istentiszteletünk is egy munka, amelyet odaszánással és felelősséggel kell végezni. Vagyis nem igaz, hogy az istentisztelet elsősorban a lelkész munkája. Az sem igaz, hogy az istentiszteleten csupán kapok és épülök. Természetesen részesülök és gazdagodom Isten közelségében, mint ahogy a bérelt munkás is részesül az urának asztalából. Ám ez nem jelenti, hogy passzív lehetek az istentiszteleten!
Igen, az istentiszteletben részt kell vennünk, szeretett testvérek. Hogyan? A Westminsteri Hitvallás azt mondja, hogy a Szentírás és az Ige „lelkiismeretes hallgatása”, a zsoltárok „kegyes szívvel való éneklése” és a sákramentumokkal „méltón való élés” által (Westminsteri Hitvallás, 21.5). Az istentisztelet munkáját végzem, ha kinyitom a szívemet, engedelmesen figyelek Isten szavára, hálát adok és áldom az ő nevét. Tudjuk jól, hogy ez mekkora fegyelmet és figyelmet igényel. A legkönnyebb ülni az istentiszteleten és engedni, hogy a gondolataim vándoroljanak. Ám Isten munkára és imádatra hív téged.
Képzeljük el, ahogyan egy születésnapi partit szervezünk gyerekünk vagy legjobb barátunk részére. Gondosan megtervezzük a részleteket, összeállítottuk a meghívottak listáját, nagy erővel rábírtunk mindenkit a titoktartásra. Már az ajándékokat is kiválasztottuk, és eljön a nagy nap. Jönnek a vendégek, elkezdődnek a köszöntések, majd minden hirtelen szomorú fordulatot vesz. Az egyik vendég nem méri fel a helyzetet: fennhangon csak beszél és beszél. Ha az ünnepelt belekezd valamibe, egy félmondat után barátunk máris magához ragadja a szót. Viccel, hangosan nevet, és magát helyezi a középpontba. Ellopta a napot a szülinapos elől, ezzel pedig tönkretette az egész estét. Hiszen ez a nap nem róla szólt! A kérdés az, hogy nem csináljuk mi is ugyanezt az istentiszteleten? Nem lopjuk el Isten elől ezt az alkalmat úgy, hogy csak magunkra figyelünk, és elfelejtjük megadni a neki járó tiszteletet?
Menjetek eléje! A következő felszólítás az, hogy menjünk az Úr elé! A 4. vers megismétli: „menjetek be kapuin hálaadással, udvaraiba dicséretekkel.” Vagyis az istentisztelet egy látogatás Isten házába: találkozás a mi Teremtőnkkel és Alkotónkkal. Hol találkozhatunk vele? Az Ószövetségben a hely a szent sátor, később pedig a jeruzsálemi templom volt. Az Újszövetségben azonban ez változott. 
„Mert mi az élő Isten temploma vagyunk, amint Isten mondta: Bennük lakozom, és közöttük járok, Istenük leszek, és ők az én népem lesznek.” (2Kor 6:16)
Isten temploma a keresztyének közössége. A gyülekezet. Mi. Isten ezt a helyet jelölte ki a közösségi istentiszteletre, azaz azt rendelte el, hogy mi, mint gyülekezet minden vasárnap összegyűljünk azzal a kifejezett céllal, hogy őt imádjuk és magasztaljuk. Ha ezt tesszük, Isten az ő különleges áldását árasztja ránk. Akkor, mint hozzá jött vendégek, élvezhetjük az ő vendégszeretetét. Természetesen Istent keresnünk kell egyénileg a csendességeinkben is. Azonban nagyobb áldását tapasztalhatjuk meg istennek a közös alkalmakon és istentiszteleteken. Egy híres skót presbiteriánus teológus a következőt írta:
„[Az Isten által elrendelt dolgok] nem hatnak a kegyelemnek ugyanolyan mértékével, sem nem érik el ugyanazt a kegyelemteljes hatást, mint amikor közösségben és közösen részesülünk azokból.”[footnoteRef:6] [6:  James Bannerman: The Church of Christ, 1. kötet, 329–330.] 

Nem törvénykezés tehát ragaszkodni az istentiszteleten való részvételhez. Nem ugyanaz, mintha csendességet tartanál. Sőt még azzal sem egyenlő, mint ha interneten követnél egy közvetítést. Amikor csak teheted, gyere Isten templomába, a gyülekezetbe, hogy szolgáld Istent, és részesülj az ő javaiból!
Ujjongj! Harmadszor pedig Istent imádása egy buzgó szívet is takar. „Ujjongj!” – mondja a zsoltáros, később pedig hozzáteszi, hogy örömmel, vigadozva, hálaadással szolgáljunk neki. Sajnos sokszor nem ezt tapasztaljuk, igaz? Az istentisztelet unalmasnak és megszokottnak hat – és nincs benne öröm és vígasság. Mi a baj? A régi énekek? A hosszú igehirdetés? A kevés hangszer? Nem, a szívünk a baj. Nincs felkészítve Isten imádására. Leragad a földi dolgoknál hétközben, éppen ezért nem is tud felemelkedni a hét végén.
Hogyan lehet ebből kitörni? Úgy, ha szem előtt sikerül tartani, hogy kivel találkozunk. Ha megtudjuk, hogy az Úr az Isten (100:3), és ő egy csodálatos, édes, szerető és szeretetreméltó Úr. Honnan tudhatjuk meg ezt? A Szentírásból. A Szentlélek képes a mi lelkünket az Igén keresztül Istenhez emelni. Pontosan ezért hangsúlyozza a református teológia, hogy a mi istentiszteletünk az igével legyen tele. Olyan énekeket énekeljünk, melyeknek szövege tartalmas, és a Szentírást tükrözi vissza. Imádságainkban szintén a Biblia szavait hívjuk segítségül. Hallgassunk hosszabb részeket az igéből. Mindezt azért, hogy erősödjünk meg a mi Istenünk erejében és szeretetében, és mondhassuk: „Szeretlek, Uram, én Istenem! Feletted való jóm nincs.”
Az istentisztelet miértje
Mindezzel már érintettük is a harmadik kérdésünket: miért tiszteljük Istent? Ám a zsoltár utolsó verse alapján szeretném még Isten három tulajdonságát kiemelni, amely buzdíthat minket az imádatra.
Mert jó az Úr. Isten jó – ez nem elcsépelt igazság, még ha elcsépelt mondássá is vált. Isten mindig jó az ő népéhez. Hiszen az ő népe és nyája vagyunk. Éppen ezért gondoskodik rólunk, vigyáz ránk, és megvéd a gonosztól. Ha át is enged néha nyomorúságoknak, és a halál árnyékának völgyében járat is, de csak ideig, és ezzel célja van. Isten jósága megmutatkozhat a katasztrófákban: egy szülő vagy gyermek elvesztésében, egy csalódásban vagy anyagi veszteségben. Hiszen a legnagyobb dolog nem változott: az ő egyetlen Fiát értünk adta, és a családjába fogadott. Nem hagy minket cserben.
Örökké megmarad kegyelme. Azután Isten kegyelmes is – erre pedig nekünk, bűnösöknek különleges szüksége van. Szégyent hozhattál Atyád nevére, elbukhattál százszor ugyanabban a múlt héten, ám akkor is, még most is van kegyelem. Ne rendülj meg Isten irgalmában, bűnbocsánatában, bármi is van mögötted. Ő hív most magához, mint tékozló fiút az atyja, hogy feltétel nélkül megbocsásson neked.
És hűsége nemzedékről nemzedékre. Ráadásul Isten hűséges. Nem fog változni, sem „kiszeretni” belőled. Mert ő hű a szavához, és nem ember, hogy változzon. Minden, amit megígért ez életedre vagy a jövődre vonatkozóan, ő teljesíti Éppen ezért bátorodva és reménykedve állhatsz fel az istentiszteletről, és nézhetsz a jövő hét elé. Az Úr nem hagy el.
Következmények
Szeretett gyülekezet, mit mondunk ezekre? Azt, hogy jó dolog ezt az Istent imádni. Éppen ezért tartsunk eszem előtt két gyakorlati dolgot.
Először is vess számot magaddal, hogyan érkezel az istentiszteletre. Egyáltalán megérkezel-e időben. Hogyan lehetne lekésni a Teremtőddel való találkozást? És ha itt vagy, milyen szívvel vagy itt? Szánsz-e időt az elcsendesedésre és felkészülésre?
Másodszor pedig kérdezd a lelkedet, hogy részt veszel-e az istentiszteleten, amennyire csak lehet? Énekelsz-e szívedből és torkodból? Adsz-e hálát a szívedben, együtt emeled-e fel a közös imádságot Isten elé? Értelmesen figyelsz-e az igére, keresve, hogyan engedelmeskedhetnél neki? 

Az ige ma emlékeztetett, hogy nem passzív szereplői vagyunk az istentiszteletnek. Hanem aktív szolgák, akik adni jöttünk. Mert ez az óra nem rólunk szól. Hanem arról az Istenről, aki szeretett minket, és megváltott a kárhozattól. Kívánom, hogy az ő szeretete lebegjen a mi lelki szemeink előtt, amikor csak elindulunk az istentiszteletre – és tényleg vigadozva és örömmel jöjjünk az ő udvaraiba! Ámen.

